Герман Греф

Герман Оскарович Греф (герман. Hermann Gräf; род. 1964 оны 2-р сарын 8-нд ЗХУ-ын Казахстаны Целинный хязгаарын Панфилово тосгонд төрсөн) — Оросын төрийн болон банкны зүтгэлтэн. 2007 оны 11-р сарын 28-наас хойш Оросын "Сбербанк" олон нийтийн хувьцаат компанийн ТУЗ-ийн дарга. ОХУ-ын Эдийн засгийн хөгжил, худалдааны сайд (2000-2007), Стратегийн судалгааны төвийн Удирдах зөвлөлийн дарга (1999-2011), "Yandex" компанийн ТУЗ-ийн гишүүн (2014-2020). Нам бус. Орос болон Герман улсын давхар иргэншилтэй.

 Намтар 
1964 оны 2-р сарын 8-нд ЗХУ-ын Бүгд Найрамдах Зөвлөлт Казах Улсын Павлодар мужийн Иртыш дүүргийн Панфилово тосгонд, 1941 онд Зөвлөлт Казахстан руу цөлөгдсөн герман үндэстний гэр бүлд отгон хүү болж төрсөн. Эцэг Оскар Федорович Греф нь инженер, эх Эмилия Филипповна эдийн засагч. 2020 онд Греф эцэг эхийнхээ гэр бүлийг "цөллөг дахь ленинградчууд" гэж нэрлэсэн удаатай. Түүний дунд сургуулийн жилүүд цөөхөн оршин суугчтай Иртыш голын эрэг дээрх Павлодар хэмээх жижиг хотод өнгөрчээ. Германыг нэг нас хагастай байхад эцэг нь нас барж, ээж, эмээ хоёр гурван хүүхдийнхээ хүмүүжлийг хариуцаж байжээ. 

Греф ба түүний анхны эхнэр Елена Великанова нар Омскийн улсын их сургуульд орох гэж оролдсон ч бүтэлгүйтсэн байна. Грефийн албан ёсны намтарт тэрээр 1981-1982 онд Павлодар мужийн Иртыш дүүргийн хөдөө аж ахуйн захиргааны хуулийн зөвлөхөөр ажиллаж байсан гэж бичжээ.

1982-1984 онд тэрээр ЗХУ-ын Дотоод хэргийн яамны дотоод цэргийн тусгай ангид алба хаасан.

Г.Греф 1990 онд Омскийн Улсын Их Сургуулийн Хууль зүйн тэнхимийг хуульч мэргэжлээр дүүргэж, тэнхимдээ багшаар ажилласан. Их сургуульд тэрээр комсомолын курс зохион байгуулагч, комсомолын шуурхай отрядын дарга байсан бөгөөд ЗХУ-ын Коммунист намд элссэн байна.

1991-1992 онд тэрээр Петродворец, Санкт-Петербург хотын захиргааны Эдийн засгийн хөгжил, өмчийн хорооны нэгдүгээр зэрэглэлийн хуулийн зөвлөхөөр ажиллаж байсан. 1992 онд түүнийг Санкт-Петербург хотын захиргааны Хотын өмчийн удирдлагын хорооны Петродворец дүүргийн агентлагийн даргаар томилов. 1994 онд Санкт-Петербург хотын захиргааны Хотын өмчийн удирдлагын хорооны орлогч дарга, дараа нь нэгдүгээр орлогч даргаар томилогдсон. 1997-1998 онд Санкт-Петербург хотын захиргааны дэд захирагч, хотын өмчийн удирдлагын хорооны даргаар ажиллаж байсан. Греф Санкт-Петербург хотын захиргаанд ажиллаж байхдаа Владимир Путин, Алексей Кудрин, Дмитрий Козак, Дмитрий Медведев нартай танилцжээ. 

1993 онд Греф Санкт-Петербургийн Улсын Их Сургуулийн Хууль зүйн тэнхимд аспирантур төгссөн. Түүний эрдэм шинжилгээний удирдагч нь Анатолий Собчак байв. Гэсэн хэдий ч Греф сүүлд 2011 онд ОХУ-ын Ерөнхийлөгчийн дэргэдэх Оросын Ардын аж ахуй, төрийн удирдлагын академид диссертацаа хамгаалсан юм.

1997 оны 9-р сараас Греф "Лененерго" ХК-ийн ТУЗ-ийн гишүүн байсан бөгөөд 1998 оны 1-р сард ОХУ-ын Төрийн өмчийн яамны удирдах зөвлөлийн гишүүн болжээ.

2000 оны 5-р сарын 17-нд Владимир Путин Михаил Касьяновыг Ерөнхий сайдаар томилж, Грефийг түүнд зориулж тусгайлан бүтээсэн Эдийн засгийн хөгжлийн сайдын албан тушаалд томилов. 

2004 оны 2-р сарын 24-нд Касьяновын засгийн газрыг огцруулахад Греф мөн сайдын албан тушаалаасаа огцорсон. 3-р сарын эхээр Фрадковын анхны засгийн газар байгуулагдаж, Греф дахин Эдийн засгийн хөгжил, худалдааны яамыг удирдах болов. 

2007 оны 11-р сарын 28-нд Греф "Сбербанк"-ны ерөнхийлөгч, ТУЗ-ийн даргаар сонгогдов. Энэ албан тушаалд тэрээр "Оросын шуудан"-д шилжсэн хуучин дарга Андрей Казмины оронд очсон юм. 2019 оны 5-р сарын 24-нд "Сбербанк" ХК-ийн хувьцаа эзэмшигчид Грефийг дөрөв дэх удаагаа дахин улираан сонгожээ.

Ангилал:ОХУ-ын төрийн зүтгэлтэн
Ангилал:1964 онд төрсөн